KOMISSION KERTOMUS NEUVOSTOLLE JA EUROOPAN PARLAMENTILLE Euroopan yhteisöjen ja Amerikan yhdysvaltojen hallituksen sekä Euroopan yhteisöjen ja Kanadan hallituksen välisellä niiden kilpailusääntöjen soveltamisesta tehtyjen sopimusten soveltamisesta 1. tammikuuta 2001 - 31. joulukuuta 2001

1. YHDYSVALLAT

1.1. Johdanto

Euroopan komissio teki 23. syyskuuta 1991 Amerikan yhdysvaltojen hallituksen kanssa sopimuksen niiden kilpailusääntöjen soveltamisesta [1] (jäljempänä 'vuoden 1991 sopimus'). Sopimuksella pyritään edistämään kilpailuviranomaisten välistä yhteistyötä. Sopimus hyväksyttiin 10. huhtikuuta 1995 tehdyllä neuvoston ja komission päätöksellä [2], ja sitä ilmoitettiin sovellettavan siitä päivästä alkaen, jona komissio oli allekirjoittanut sopimuksen.

[1] Euroopan yhteisöjen komission ja Amerikan yhdysvaltojen hallituksen välinen sopimus niiden kilpailulakien soveltamisesta (EYVL L 95, 27.4.1995, s. 47 ja 50).

[2] Ks. EYVL L 95, 27.4.1995, s. 45 ja 46.

Näkökantojen huomioonottamista koskevan vuoden 1991 sopimuksen määräyksiä vahvistava toinen sopimus tuli voimaan 4. kesäkuuta 1998 [3] (jäljempänä 'vuoden 1998 sopimus') neuvoston ja komission hyväksyttyä sen yhteisellä päätöksellä 29. toukokuuta 1998.

[3] Euroopan yhteisöjen ja Amerikan yhdysvaltojen sopimus näkökantojen huomioonottamisen periaatteen soveltamisesta niiden kilpailulainsäädäntöjen täytäntöönpanossa, EYVL L 173, 18.6.1998, s. 26 -31.

Komissio antoi 8. lokakuuta 1996 ensimmäisen kertomuksen vuoden 1991 sopimuksen soveltamisesta. Kertomus koski 10. huhtikuuta 1995 ja 30. kesäkuuta 1996 välistä ajanjaksoa [4]. Toinen kertomus kattaa vuoden 1996 lopun heinäkuun 1. päivästä 1996 joulukuun 31. päivään 1996 [5]. Kolmas kertomus kattaa koko kalenterivuoden 1997 [6], neljäs kertomus vuoden 1998 [7], viides kertomus vuoden 1999 [8] ja kuudes kertomus vuoden 2000 [9]. Tämä kertomus kattaa kalenterivuoden 1. tammikuuta 2001 - 31. joulukuuta 2001. Tätä kertomusta olisi luettava yhdessä ensimmäisen kertomuksen kanssa, jossa esitetään yksityiskohtaisesti tämän kaltaisen yhteistyön edut, mutta myös sen puutteet.

[4] KOM(96) 479 lopullinen, ks. XXVI kilpailupolitiikkaa koskeva kertomus, s. 315-327.

[5] KOM(97) 346 lopullinen, ks. XXVI kilpailupolitiikkaa koskeva kertomus, s. 328-334.

[6] KOM(98) 510 lopullinen, ks. XXVII kilpailupolitiikkaa koskeva kertomus, s. 331-340.

[7] KOM(1999) 439 lopullinen, ks. XXVIII kilpailupolitiikkaa koskeva kertomus, s. 323-338.

[8] KOM(2000) 618 lopullinen, ks. XXIX kilpailupolitiikkaa koskeva kertomus, s. 325-338.

[9] KOM(2002) 45 lopullinen, ks. XXX kilpailupolitiikkaa koskeva kertomus, s. 299-316.

Vuoden 1991 sopimuksessa määrätään seuraavista seikoista:

- sopimuspuolen kilpailuviranomaisten käsittelemistä asioista ilmoittaminen, jos kyseiset asiat koskevat toisen sopimuspuolen merkittäviä etuja (II artikla), ja tietojen vaihto kilpailusääntöjen täytäntöönpanoa koskevista yleisistä asioista (III artikla);

- sopimuspuolten kilpailuviranomaisten välinen yhteistyö ja toiminnan yhteensovittaminen (IV artikla);

- näkökantojen huomioonottamiseen perustuva menettely, jonka mukaan kumpikin sopimuspuoli sitoutuu ottamaan toisen sopimuspuolen tärkeät edut huomioon kilpailusääntöjen täytäntöönpanossa ("traditional comity", VI artikla);

- menettely, jonka mukaan kumpi tahansa sopimuspuoli voi pyytää toista sopimuspuolta toteuttamaan lainsäädäntönsä perusteella asianmukaisia täytäntöönpanotoimia, jos sen alueella harjoitetaan kilpailunvastaista toimintaa, joka vaikuttaa pyynnön esittäneen sopimuspuolen tärkeisiin etuihin ("positive comity", V artikla).

Lisäksi vuoden 1991 sopimuksessa selvennetään, että yhtäkään sen määräyksistä ei saa tulkita tavalla, joka on ristiriidassa Euroopan unionissa ja Amerikan yhdysvalloissa voimassa olevan lainsäädännön kanssa (IX artikla). Kilpailuviranomaisia sitovat lisäksi edelleen kansalliset säännöt, jotka koskevat tutkinnan aikana koottujen tietojen luottamuksellisuuden suojelua (VIII artikla).

Vuoden 1998 sopimus selventää näkökantojen huomioonottamisen muodossa toteutetun yhteistyön mekanismeja ja olosuhteita, joissa siihen voidaan turvautua. Erityisesti sopimuksessa kuvaillaan edellytykset, joiden täyttyessä pyynnön esittävän sopimuspuolen olisi tavallisesti keskeytettävä omat täytäntöönpanotoimensa ja pyydettävä käsittelypaikan siirtämistä.

1.2. EU:n ja Yhdysvaltojen välinen yhteistyö vuonna 2001

Vuonna 2001 komissio jatkoi tiivistä yhteistyötään Yhdysvaltain oikeusministeriön kilpailuyksikön (Antitrust Division of the US Department of Justice, DoJ) ja liittovaltion kilpailuviranomaisen (US Federal Trade Commission, FTC) kanssa entistä useamman tapauksen käsittelyssä. Komission virkamiesten ja kyseisten Yhdysvaltojen virastojen virkamiesten yhteydenpito on lisääntynyt huomattavasti. Yhteydenpito vaihtelee yksityiskohtaisista asiakohtaisista keskusteluista yleisluonteisempiin, joskus teoreettisiin kilpailupolitiikkaa koskeviin kysymyksiin. Asiakohtainen yhteydenpito tapahtuu yleensä viranomaisten välisten puhelinkeskustelujen, sähköpostiyhteyksien, asiakirjojen vaihdon ja muiden kontaktien muodossa. Myös korkealla tasolla järjestetään kokouksia ja pidetään yhteyttä kohtuullisen taajaan. Yhteistyöstä on huomattavaa hyötyä molemmille sopimuspuolille, sillä se tehostaa molemminpuolisia täytäntöönpanotoimia, auttaa välttämään tarpeettomia ristiriitoja ja epäjohdonmukaisuuksia näiden täytäntöönpanotoimien välillä sekä parantaa molemminpuolista toisen sopimuspuolen kilpailupoliittisen järjestelmän tuntemusta.

1.2.1. Yrityskeskittymät

Markkinoiden globalisoituminen jatkui vauhdikkaasti koko vuoden, mitä kuvastaa selvimmin kansainvälisten yrityskauppojen ennätyksellinen määrä: vuonna 2001 sekä komissiolle että Yhdysvaltain kilpailuviranomaisille ilmoitettujen kauppojen määrä oli edelleen huomattava. Näiden ehdotettujen yrityskeskittymien tutkinnan osalta kilpailun pääosaston yrityskeskittymien valvonnan erityisryhmän sekä Yhdysvaltojen oikeusministeriön ja FTC:n virkamiesten välinen yhteydenpito on lähes päivittäistä. Yhteistyö on tehokkainta siinä tapauksessa, että asianomaiset yritykset luopumalla asiakirjoja koskevista oikeuksistaan sallivat niin EU:n kuin Yhdysvaltojenkin viranomaisten tutustua annettuihin tietoihin, mikä onkin nykyisin tullut tavaksi.

Kivenmurskauslaitteita koskevassa asiassa Metso/Svedala komissio ja FTC toimivat tiiviissä yhteistyössä sekä asian aineellisoikeudellisen arvioinnin että korjaustoimenpiteiden soveltuvuuden arvioinnin osalta. Molemmat kilpailuviranomaiset lopulta hyväksyivät toimenpiteen osapuolten annettua sitoumuksia. Lemmikkien ruokia koskevassa asiassa Nestle / Ralston Purina komissio ja FTC toimivat samoin läheisessä yhteistyössä korjaustoimenpiteitä koskevien neuvottelujen aikana. Asiassa CVC/Lenzing komissio ja FTC harjoittivat koko menettelyn ajan tiivistä ja molempia hyödyttävää yhteistyötä, vaihtoivat tietoja, keskustelivat ja pyrkivät analysoimaan johdonmukaisesti keskeisiä kysymyksiä. Komission kiellettyä toimenpiteen FTC lopetti asian käsittelyn. Asiassa GE/Honeywell Yhdysvaltojen oikeusministeriö hyväksyi lopulta toimenpiteen, kun taas komissio kielsi sen. Vaikka komission päätös poikkesikin Yhdysvaltojen oikeusministeriön päätöksestä, tämä ei millään tavoin johtunut transatlanttisen yhteistyön puutteesta. Komission ja Yhdysvaltojen oikeusministeriön välinen yhteistyö oli erittäin tiivistä, ja se aloitettiin varhaisessa vaiheessa eli jo ennen kuin yrityskaupasta ilmoitettiin virallisesti komissiolle.

1.2.2. Muut asiat

Vuoden 2001 aikana komission ja Yhdysvaltain kilpailuviranomaisten välinen yhteydenpito muissa kuin yrityskeskittymiä koskevissa asioissa ja erityisesti kartelliasioissa on lisääntynyt huomattavasti. Komissio ja Yhdysvaltojen oikeusministeriö kävivät keskusteluja yhdestätoista kartelliasiasta, joita ne kumpikin olivat tutkineet. Suurin osa yhteydenpidosta tapahtui puhelinkeskustelujen ja sähköpostiyhteyksien muodossa. Eräissä tapauksissa tehtiin virkamatkoja. Asiassa Fine Art Auction Houses tehty viranomaisten välinen yhteistyö hyödytti tutkintaa. Se johti muun muassa kilpailuviranomaisten eri tutkintavaiheiden koordinoituun ajoittamiseen. Tämä johtui muun muassa Sotheby'sin entistä hallituksen puheenjohtajaa Taubmania koskevasta rikostutkinnasta ja oikeudenkäynnistä newyorkilaisessa tuomioistuimessa (District Court of the Southern District of New York). Lisäksi yksi asianomaisista yhtiöistä luopui salassapitoa koskevista oikeuksistaan, minkä ansiosta kilpailuviranomaisten oli mahdollista vaihtaa näkemyksiä luottamuksellisesta todistusaineistosta. Komission suorittama tutkinta oli vuoden 2001 lopussa vielä kesken. Myös muissa tapauksissa Yhdysvaltojen oikeusministeriö ja komissio onnistuivat koordinoimaan tutkimuksiaan, mikä koski esimerkiksi kyseisissä yhtiöissä tehtyjen yllätystarkastusten ajoitusta.

1.3. Menettelyihin osallistumista koskevat hallintojärjestelyt

Komissio laati 31. maaliskuuta 1999 tekstin, jolla vahvistetaan Euroopan yhteisöjen ja Amerikan yhdysvaltojen kilpailuviranomaisten hallintojärjestelyt, jotka koskevat niiden vastavuoroista osallistumista joihinkin niiden kilpailusääntöjen mukaisesti aloitettujen menettelyjen eri vaiheisiin. [10] Järjestelyt tehtiin osana Euroopan yhteisöjen ja Yhdysvaltojen hallituksen välisiä sopimuksia niiden kilpailusääntöjen, erityisesti täytäntöönpanotoimien yhteensovittamista koskevien määräysten, soveltamisesta. Toukokuussa 2001 Yhdysvaltojen oikeusministeriön edustajia osallistui asiassa GE/Honeywell järjestettyyn suulliseen kuulemistilaisuuteen.

[10] Tiedote EU 3-1999, kilpailu (18/43). Vuotta 1999 koskeva komission kertomus, KOM (2000) 618 lopullinen, s. 5.

1.4. EU:n ja Yhdysvaltojen välinen yrityskeskittymiä käsittelevä työryhmä

EU:n ja Yhdysvaltojen välinen yrityskeskittymiä käsittelevä työryhmä on jatkanut työskentelyään. Vuoden 2001 aikana käytiin laajoja kolmenkeskisiä (komissio, Yhdysvaltojen oikeusministeriö, FTC) keskusteluja. Näkemyksiä vaihdettiin muun muassa useissa etä- ja videokonferensseissa. Syyskuun 24. päivänä 2001 järjestetyssä kahdenvälisessä kokouksessa päätettiin laajentaa ja tiivistää työryhmän toimintaa.

1.5. Korkean tason yhteydet

Komission ja Yhdysvaltain viranomaisten välillä oli lukuisia kahdenvälisiä korkean tason tapaamisia vuoden 2001 aikana: komissaari Mario Monti vieraili Washingtonissa maaliskuussa ja tapasi muun muassa Yhdysvaltain hallinnon edustajia. Syyskuun 24. päivänä Washingtonissa järjestetyssä EU:n ja Yhdysvaltojen kahdenvälisessä kokouksessa komissaari Monti tapasi Yhdysvaltojen kilpailuvirastojen uudet johtajat: oikeusministeriön antitrustijaoston johtajan, apulaisoikeusministeri Charles Jamesin ja FTC:n johtajan Timothy Murisin. Kokous ajoittui EU:n ja Yhdysvaltojen kilpailualan yhteistyötä koskevan kahdenvälisen sopimuksen 10-vuotispäivään. Vuoden mittaan tapasivat myös komission ja Yhdysvaltain muiden virastojen, kuten liikenneministeriön, edustajat (liikenneministeriö vastaa tietyiltä osin kilpailupolitiikasta).

1.6. Tilastotiedot

a) Komission ja Yhdysvaltojen viranomaisten ilmoittamien asioiden lukumäärä

Komissio teki 1. tammikuuta 2001 - 31. joulukuuta 2001 yhteensä 84 muodollista ilmoitusta. Nämä asiat jaetaan yrityskeskittymiin ja muihin asioihin, ja ne on lueteltu liitteessä 1.

Komissio sai Yhdysvaltojen viranomaisilta saman ajanjakson kuluessa yhteensä 37 muodollista ilmoitusta. Luettelo näistä asioista on liitteessä 2, ja myös siinä asiat on jaettu yrityskeskittymiin ja muihin asioihin.

Yrityskeskittymät muodostivat enemmistön kaikista kummankin osapuolen tekemistä ilmoituksista. Komissio teki yrityskeskittymistä 71 ilmoitusta ja Yhdysvaltojen viranomaiset 25.

Esitetyt luvut eivät kerro yksittäisten ilmoitusten kokonaismäärää, vaan niistä käy ilmi ilmoitettujen asioiden lukumäärä (yksi ilmoitus tai useampia ilmoituksia). Sopimuksen II artiklan nojalla tietyissä menettelyn vaiheissa on tehtävä ilmoitus, minkä vuoksi samasta asiasta voidaan tehdä useita ilmoituksia.

b) Asiat, joista komissio on ilmoittanut jäsenvaltioille

Euroopan yhteisöjen Yhdysvalloille lähettämän tulkitsevan kirjeen sekä komission 10. huhtikuuta 1995 neuvostolle antaman avoimuutta koskevan lausunnon mukaan komissio ilmoittaa Yhdysvaltojen kilpailuviranomaisten sille lähettämistä ilmoituksista niille jäsenvaltioille, joiden etuihin asia vaikuttaa, ilmoitettuaan asiasta Yhdysvaltojen kilpailuviranomaisille. Niinpä välittömästi ilmoitusten saavuttua Yhdysvaltojen viranomaisilta ne lähetetään kilpailun pääosaston asianomaisille yksiköille ja tarvittaessa niistä lähetetään jäljennökset niille jäsenvaltioille, joiden etuihin asia vaikuttaa. Samalla tavoin kilpailun pääosaston tehtyä ilmoituksia Yhdysvaltojen viranomaisille jäljennökset lähetetään niille jäsenvaltioille, joiden etuihin asia vaikuttaa.

1.7. Päätelmät

EU:n ja Yhdysvaltojen välinen yhteistyö tiivistyi entisestään vuonna 2001 kaikilla kilpailulainsäädännön täytäntöönpanon aloilla. Vuonna 2001 ilmoitettiin sekä komissiolle että Yhdysvaltain kilpailuviranomaisille ennätyksellinen määrä yrityskeskittymiä. Yhteistyö lisääntyi vuoden 2001 aikana huomattavasti maailmanlaajuisten kartellien torjunnassa, ja viranomaiset suhtautuvat molemmin puolin Atlanttia myös yhä yhdenmukaisemmin korjaustoimenpiteiden määrittelyyn ja täytäntöönpanoon sekä korjaustoimenpiteiden toteuttamisen valvontaan. Komissio, Yhdysvaltojen oikeusministeriö ja FTC jatkoivat myös keskustelua yleisistä kilpailupolitiikkaa ja kilpailusääntöjen täytäntöönpanoa koskevista kysymyksistä.

2. KANADA

2.1. Johdanto

EU:n ja Kanadan kilpailualan yhteistyötä koskevan sopimuksen [11] tarkoituksena on edistää Euroopan yhteisöjen ja Kanadan välistä yhteistyötä niiden kilpailusääntöjen täytäntöönpanossa. Sopimus allekirjoitettiin EU:n ja Kanadan välisessä huippukokouksessa Bonnissa 17. kesäkuuta 1999 ja se tuli voimaan välittömästi.

[11] Euroopan yhteisöjen ja Kanadan hallituksen sopimus niiden kilpailulainsäädännön soveltamisesta, EYVL L 175, 10.7.1999, s. 50.

Sopimuksessa määrätään muun muassa seuraavista asioista: i) kumpikin kilpailuviranomainen ilmoittaa toisilleen täytäntöönpanotoimista, jos ne saattavat vaikuttaa toisen sopimuspuolen tärkeisiin etuihin, (ii) sopimuspuolten kilpailuviranomaiset avustavat toisiaan täytäntöönpanotoimissa, (iii) kyseiset viranomaiset koordinoivat täytäntöönpanotoimiaan, (iv) toinen sopimuspuoli voi pyytää toisen sopimuspuolen kilpailuviranomaista ryhtymään täytäntöönpanotoimiin ("positive comity"), (v) toinen sopimuspuoli voi ottaa toisen sopimuspuolen tärkeät edut huomioon toteuttaessaan täytäntöönpanotoimia ("traditional comity") ja (vi) sopimuspuolet vaihtavat keskenään tietoja edellyttäen, että soveltuvia salassapidettävien tietojen suojaamista koskevia kansallisia lakeja noudatetaan. Kertomus 17. kesäkuuta 1999 ja 31. joulukuuta 2000 välisellä ajanjaksolla toteutetusta yhteistyöstä julkaistiin yhdessä Yhdysvaltojen kanssa toteutettua yhteistyötä koskevan kuudennen kertomuksen kanssa [12]. Tämä kertomus kattaa kalenterivuoden 1. tammikuuta 2001 - 31. joulukuuta 2001.

[12] KOM(2001) 45 lopullinen, ks. XXX kilpailupolitiikkaa koskeva kertomus, s. 299-316.

2.2. Yhteistyö

Kummankin osapuolen kilpailuviranomaisten tutkittavana on entistä useampia asioita, mikä on johtanut yhteistyön lisääntymiseen ja tehostumiseen. Euroopan komission ja Kanadan kilpailuviraston yhteydet ovat olleet tiiviit ja hedelmälliset. Keskusteluissa on käsitelty sekä yksittäisiä asioita että yleisempiä politiikkatason kysymyksiä. Asiakohtainen yhteydenpito tapahtuu yleensä viranomaisten välisten puhelinkeskustelujen, sähköpostiyhteyksien, asiakirjojen vaihdon ja muiden kontaktien muodossa. Asiakohtaisia yhteyksiä pidettiin kaikilla kilpailulainsäädännön täytäntöönpanon aloilla. Käsiteltyihin yrityskeskittymäasioihin kuuluivat GE/Honeywell, Nestle / Ralston Purina ja Bayer Aventis. Yhteistyö kartelliasioissa lisääntyi huomattavasti. Komissio ja Kanadan kilpailuvirasto kävivät keskusteluja kahdeksasta kartellitutkimuksesta, joita ne kumpikin olivat tutkineet.

Politiikkatason kysymyksistä keskusteltiin virkamatkojen ja videokonferenssien yhteydessä. Kummankin kilpailuviranomaisen ylin johto osallistui yhteistyösopimuksen mukaisesti helmikuussa 2001 Brysselissä ja syyskuussa 2001 Ottawassa järjestettyihin kahdenvälisiin kokouksiin. Lisäksi kilpailuviranomaisten yrityskeskittymä- ja kartelliasioista vastaavat yksiköt kokoontuivat keskustelemaan niiden täytäntöönpanotoimiin liittyvistä erityiskysymyksistä.

2.3. Tilastotiedot

a) Komission ja Kanadan kilpailuviraston ilmoittamien asioiden lukumäärä

Komissio teki ajanjaksolla 1. tammikuuta 2000 - 31. joulukuuta 2001 yhteensä 8 muodollista ilmoitusta (liite 3). Komissio sai Kanadan kilpailuvirastolta vuonna 2001 kymmenen muodollista ilmoitusta (liite 4).

b) Asiat, joista komissio on ilmoittanut jäsenvaltioille

Yhteistyösopimuksen mukaisesti komissio on ilmoittanut Kanadan kilpailuvirastolta saaduista ilmoituksista niille jäsenvaltioille, joiden etuihin asia vaikuttaa. Niinpä välittömästi ilmoitusten saavuttua Kanadan kilpailuvirastolta ne lähetetään kilpailun pääosaston asianomaisille yksiköille ja tarvittaessa niistä lähetetään jäljennökset niille jäsenvaltioille, joiden etuihin asia vaikuttaa. Samalla tavoin kilpailun pääosaston tehdessä ilmoituksia Kanadan kilpailuvirastolle jäljennökset niistä lähetetään niille jäsenvaltioille, joiden etuihin asia vaikuttaa.

2.4. Päätelmä

Sopimus on johtanut tiiviimpiin suhteisiin komission ja Kanadan kilpailuviraston välillä. Se on myös parantanut molemminpuolista toisen sopimuspuolen kilpailupolitiikan tuntemusta. Yhä useammat asiat ovat molempien kilpailuviranomaisten tutkittavina, minkä myötä on havaittu, kuinka tärkeää on välttää ristiriitaisia päätöksiä ja toisaalta koordinoida täytäntöönpanotoimet molempien osapuolten hyödyllisenä pitämässä määrin. Yhteistyö lisääntyi vuoden 2001 aikana huomattavasti myös maailmanlaajuisten kartellien torjunnassa. Komissio ja Kanadan kilpailuvirasto jatkoivat myös keskustelua yleisistä kilpailupolitiikkaa ja kilpailusääntöjen täytäntöönpanoa koskevista kysymyksistä.

LIITE 1 [13]

[13] Luottamuksellisuuteen liittyvistä syistä tai käynnissä olevan tutkinnan salassapidon vuoksi luettelo sisältää vain ne tutkinnat tai asiat, jotka on julkistettu.

Euroopan komission Yhdysvaltojen viranomaisille tekemät ilmoitukset 1.1.2001 - 31.12.2001

>TAULUKON PAIKKA>

LIITE 2

Yhdysvaltojen viranomaisten Euroopan komissiolle tekemät ilmoitukset 1.1.2001 - 31.12.2001

>TAULUKON PAIKKA>

LIITE 3 [14]

[14] Luottamuksellisuuteen liittyvistä syistä tai käynnissä olevan tutkinnan salassapidon vuoksi luettelo sisältää vain ne tutkinnat tai asiat, jotka on julkistettu.

Euroopan komission Kanadan viranomaisille tekemät ilmoitukset 1.1.2001 - 31.12.2001

>TAULUKON PAIKKA>

LIITE 4

Kanadan viranomaisten Euroopan komissiolle tekemät ilmoitukset 1.1.2001 - 31.12.2001

//

01 // Grafiitti- ja hiililevytuotteet

02 // Jälkijännitysjärjestelmien toimittaminen Hibernia-porauslautalle ja niiden huolto

03 // Grafiitti- ja hiililevytuotteet

04 // General Electric/Honeywell

05 // Irtotavaravitamiinit ja niihin liittyvät tuotteet

06 // Hiililevy- ja grafiittituotteet

07 // Hiililevy- ja grafiittituotteet

08 // Irtotavaravitamiinit ja niihin liittyvät tuotteet

09 // *

//